НАРОДНОЧИТАЛИЩЕ„РАЗВИТИЕ2004”РАЗЛОГ.

.

**У С Т А В**

на

**НАРОДНО ЧИТАЛИЩЕ ,,РАЗВИТИЕ 2004‘‘, ГР. РАЗЛОГ**

гр. Разлог, ул. Марица 3

🕿 +359877403139

е-mail: razvitie2004@abv.bg

**РАЗДЕЛ I**

**I. ОБЩИ РАЗПОРЕДБИ**

**Статут**

Чл.1. /1/Народно читалище “РАЗВИТИЕ”, наричано по- нататък в устава “ЧИТАЛИЩЕТО” е самоуправляващо се културно-просветно сдружение, което изпълнява и държавни културно- просветни задачи. /2/ЧИТАЛИЩЕТО е юридическо лице с нестопанска цел.

### Наименование и печат

Чл.2./1/Наименованието на ЧИТАЛИЩЕТО е “РАЗВИТИЕ-2004”.

 /2/Наменованието на ЧИТАЛИЩЕТО, неговото седалище и адреса на неговото управление задължително се посочват в кореспонденцията на дружеството.

 /3/ЧИТАЛИЩЕТО има кръгъл печат, на който се поставя наименованието, седалището и емблемата на дружеството. Печатът се поставя на документите на дружеството и кореспонденцията му, имащ и действие на територията на Р.България.

 **Седалище и адрес на управление**

Чл. 3.Седалището на ЧИТАЛИЩЕТО е: гр. Разлог,

 ул.”Марица” № 3.

##### Срок

Чл. 4.ЧИТАЛИЩЕТО се учредява като безсрочно.

###### Основни цели

Чл. 5.Основните цели на ЧИТАЛИЩЕТО са задоволяване потребностите на гражданите, свързани със:

1. развитие и обогатяване на културния живот;

2. запазване на обичаите и традициите на българския народ;

3. разширяване на знанията на гражданите и приобщаването им към ценностите и постиженията на науката, изкуството и културата;

4. възпитаване и утвърждаване на националното самосъзнание и интегриране на ромското население към българската нация.

**Предмет на дейност**

Чл. 6. ЧИТАЛИЩЕТО осъществява дейност в обществена полза.

 Чл.7. ЧИТАЛИЩЕТО има за предмед на дейност:

1. уреждане и поддържане на библиотеки, читални, фото-, фоно-, филмо- и видеотеки;

2. развиване и подпомагане на любителското художествено творчество;

3. организиране на школи, кръжоци, курсове, клубове, кино- и видеопоказ, празненства, концерти и чествания;

4. събиране и разпространяване на знания за родния край;

създаване и съхраняване на музейни сбирки;

5. извършване и на допълнителни дейности, подпомагащи изпълнението на основните им функции, с изключение на използването на читалищните сгради за клубове с политически цели, за обсебването им от религиозни секти и други дейности, противоречащи на добрите нрави, националното самосъзнание и традиции.

**Приложим закон**

Чл.8. /1/ Дейността на ЧИТАЛИЩЕТО се извършва в съответствие със Закона на народните читалища и действащото законодателство на Република България.

 /2/Спрямо дейността на ЧИТАЛИЩЕТО при отношения с международен елемент намират приложение с приоритет правилата на международно- правни актове /конвенции, спогодби и др./, ратифицирани по надлежния ред на Република България.

**Ежегоден контрол**

Чл. 9. /1/ ЧИТАЛИЩЕТО за осъществяване на общественополезна дейност е длъжно да представя до 31 май на всяка година информация за дейността си през предходната година пред централния регистър.

 /2/ В регистъра се заявяват за вписване и се представят:

 1. преписите от съдебните решения за регистрация на промени;

 2. списъкът на лицата, били в състава на управителните органи;

 3. информация за дейността по чл. 38;

 4. заверен годишен счетоводен отчет или проверка от лицензиран експерт-счетоводител по чл. 39, ал. 3;

 5. годишният доклад по чл. 40, ал. 2;

 6. декларация за дължимите данъци, такси, мита и други публични вземания;

 7. промени в устава или учредителния акт.

 **РАЗДЕЛ II**

 **ИМУЩЕСТВО**

 **Имущество**

 Чл.10. Имуществото на ЧИТАЛИЩЕТО се състои от право на собственост и от други вещни права, вземания, ценни книжа и други права и задължения.
 Чл. 10.ЧИТАЛИЩЕТО набира средства от следните източници:

 1.членски внос;

 2.културно-просветна дейност;

 3.субсидия от държавния и общинските бюджети;

 4.наеми от движимо и недвижимо имущество;

 5.дарения и завещания;

 6.други приходи.

 Чл. 11. /1/ ЧИТАЛИЩЕТО не може да отчуждава недвижими вещи и да учредява ипотека върху тях.
 /2/ Движими вещи могат да бъдат отчуждавани или залагани само по решение на настоятелството.

**Отговорност**

 Чл.12. ЧИТАЛИЩЕТО отговаря за поетите задължения с имуществото си.

 **РАЗДЕЛ III**

**ОРГАНИ НА УПРАВЛЕНИЕ**

### Общо събрание

Чл.13./1/Общото събрание е върховен орган наЧИТАЛИЩЕТО.

 /2/Общото събрание се състои от всички членове на ЧИТАЛИЩЕТО, имащи право на глас.

 Чл. 14./1/ Общото събрание:

 1.изменя и допълва устава;

 2.избира и освобождава членовете на настоятелството, проверителната комисия и председателя;

 3.приема вътрешните актове, необходими за организацията на дейността на ЧИТАЛИЩЕТО;

 4.изключва членове на ЧИТАЛИЩЕТО;

 5.приема основни насоки на дейността на ЧИТАЛИЩЕТО;

 6.взема решение за членуване или за прекратяване на членството в читалищен съюз;

 7.приема бюджета на ЧИТАЛИЩЕТО;

 8.приема годишния отчет;

 9.определя размера на членския внос;

 10.отменя решения на органите на ЧИТАЛИЩЕТО;

 11.взема решения за откриване на филиали на ЧИТАЛИЩЕТО след съгласуване с общината;

 12.взема решение за прекратяване на ЧИТАЛИЩЕТО;

 13.взема решение за отнасяне до съда на незаконосъобразни действия на ръководството или отделни читалищни членове.

 /2/ Решенията на общото събрание са задължителни за другите органи на ЧИТАЛИЩЕТО.

Свикване на Общо събрание

Чл. 15. /1/ Редовно общо събрание на ЧИТАЛИЩЕТО се свиква от настоятелството най-малко веднъж годишно. Извънредно общо събрание може да бъде свикано по решение на настоятелството, по искане на проверителната комисия или на една трета от членовете на читалището.
 /2/ Поканата за събрание трябва да съдържа дневния ред, датата, часа и мястото на провеждането му и кой го свиква. Тя трябва да бъде получена не по-късно от 7 дни преди датата на провеждането. В същия срок на общодостъпни места трябва да бъде обявено и съобщение за събранието.
 /3/ Общото събрание е законно, ако присъстват най-малко
половината от имащите право на глас членове на читалището. При липса на кворум събранието се насрочва за друга дата не по-рано от една седмица. Тогава събранието е законно, колкото и членове да се явят.
 /4/ Решенията по чл. 14, ал. 1, т. 1, 4, 10, 11 и 12 се вземат с мнозинство най-малко две трети от всички членове. Останалите решения се вземат с мнозинство повече от половината от присъстващите членове.

**Ръководни органи**

**Настоятелство**

 Чл. 16. /1/ Ръководен орган на ЧИТАЛИЩЕТО е настоятелството, което се състои най-малко от трима членове, избрани за срок до 5 години. Същите да нямат роднински връзки по права и съребрена линия до четвърта степен.
 **/2/ Настоятелството:**

 1.свиква общото събрание;

 2.осигурява изпълнението на решенията на общото събрание;

 3.подготвя и внася в общото събрание проект за Бюджет на читалището и утвърждава щата му;

 4.подготвя и внася в общото събрание отчет за дейността на ЧИТАЛИЩЕТО;

 5.назначава секретаря на ЧИТАЛИЩЕТО и утвърждава длъжностната му характеристика.

 6.приема нови членове

 /3/ Настоятелството взема решение с мнозинство повече от половината на членовете си.

### Председател на читалището

Чл. 17. /1/ Председателят на ЧИТАЛИЩЕТО е член на настоятелството и се избира от общото събрание за срок до 5 години.
 /2/ Председателят:

 1.организира дейността на читалището съобразно закона, устава и решенията на общото събрание;

 2.представлява ЧИТАЛИЩЕТО;

 3.свиква и ръководи заседанията на настоятелството и председателства общото събрание;

 4.ръководи текущата дейност на ЧИТАЛИЩЕТО;

 5.отчита дейността си пред настоятелството;

 6.сключва и прекратява трудовите договори със служителите съобразно бюджета на ЧИТАЛИЩЕТО и въз основа решение на настоятелството.

**РАЗДЕЛ IV**

КОНТРОЛНИ ОРГАНИ

Чл. 18. /1/ Проверителната комисия се състои най-малко от трима членове, избрани за срок до 5 години.
 /2/ Членове на проверителната комисия не могат да бъдат лица, които са в трудовоправни отношения с ЧИТАЛИЩЕТО или са роднини на членове на настоятелството по права линия, съпрузи, братя, сестри и роднини по сватовство от първа степен.
 /3/ Проверителната комисия осъществява контрол върху дейността на настоятелството и председателя на ЧИТАЛИЩЕТО по спазване на закона, устава и решенията на общото събрание.
 /4/ При констатирани нарушения проверителната комисия уведомява общото събрание на ЧИТАЛИЩЕТО, а при данни за извършено престъпление - и органите на прокуратурата.

**Ограничение**

 Чл. 19. Не могат да бъдат избирани за членове на настоятелството и на проверителната комисия лица, които са осъждани на лишаване от свобода за умишлени престъпления от общ характер.

 **РАЗДЕЛ V**

 **УЧРЕДИТЕЛИ**

Чл.20./1/ Учредители са лицата, участвали в провеждането на Учредителното събрание на ЧИТАЛИЩЕТО, проведено на 29.04.2003 година в град Разлог и удостоверили участието си чрез подписване на списък на членовете- учредители, приложен към протокола на учредителното събрание. За придобиването на качеството на член- учредител е необходимо лицата да не са обявявани в несъстоятелност, както и да са изпълнили поетите с този устав и предвидените в законодателството лични и имуществени задължения.

 /2/Правата и задълженията по сделките, сключени от учредителите до вписването на ЧИТАЛИЩЕТО в регистъра за организациите с нестопанска цел на Окръжен съд- Благоевград преминават в патримониума на ЧИТАЛИЩЕТО от момента на постановяване на съдебното решение за вписване на ЧИТАЛИЩЕТО.

 /3/ Учредителите са ЛИЧНО и солидарно отговорни за задълженията, които поемат във връзка с учредяването на ЧИТАЛИЩЕТО. След учредяването му, учредителите имат право на обезщетение за направените при и по повод на учредяването необходими и полезни разноски.

### Членове, права и задължения

Чл.21. Членуването в ЧИТАЛИЩЕТО е доброволно.

Чл.22./1/ ЧИТАЛИЩЕТО има индивидуални, колективни и почетни.
 /2/ Индивидуалните членове са български граждани. Те биват действителни и спомагателни:

 1.действителните членове са дееспособни лица, плащат редовно определения по устава на читалището членски внос и имат право на глас;

 2.спомагателните членове са лица до 18 години, нямат право да избират и да бъдат избирани в читалищното настоятелство и имат съвещателен глас.

 /3/ Колективните членове съдействат за осъществяване целите на читалищата, подпомагат дейностите, поддържането и обогатяването на материалната база и имат право на един глас. Колективни членове могат да бъдат:

 1.професионални организации;

 2.стопански организации;

 3.търговски дружества;

 4.кооперации и сдружения;

 5.културно-просветни и любителски клубове и творчески колективи.

 /4/ Почетни членове могат да бъдат български и чужди граждани с изключителни заслуги за читалището.

 /5/ Членовете на ЧИТАЛИЩЕТО имат право:

* 1. да избират и да бъдат избирани в ръководните органи на ЧИТАЛИЩЕТО;
	2. да участват в обсъждането на всички въпроси, свързани с дейността на ЧИТАЛИЩЕТО;
	3. да получават информация за работата на ръководните органи.

 /6/ Членовете на ЧИТАЛИЩЕТО са длъжни:

 1. да спазват Устава

 2. да плащат редовно определения членски внос

3. да пазят и обогатяват читалищното имущество

* 1. да защитават престижа и интересите на ЧИТАЛИЩЕТО

**РАЗДЕЛ VI**

**ПРИЕМАНЕ НА ЧЛЕНОВЕ И ПРЕКРАТЯВАНЕ**

**НА ЧЛЕНСТВО**

**Приемане на членове**

Чл.23./1/ Приемането на нови членове в ЧИТАЛИЩЕТО става по писмена молба, отправена от новия член до Председателя на ЧИТАЛИЩЕТО.

 /2/ Председателят на ЧИТАЛИЩЕТО в срок от три работни дни е длъжен да уведоми писмено или устно новия член относно приемането му в ЧИТАЛИЩЕТО.

При отказ той е длъжен да мотивира своето решение.

**Прекратяване на членство**

 Чл. 24. Прекратяването на членството става:

1.с доброволно напускане

2.с изключване

3.при смърт или поставяне под запрещение

4.при ликвидация

**РАЗДЕЛ VII**

**ПРЕКРАТЯВАНЕ НА ЧИТАЛИЩЕТО**

Чл.25./1/ ЧИТАЛИЩЕТО може да бъде прекратено по решение на Общото събрание съгласно чл.13, ал.1 т.12 от настоящия устав.

**Ликвидация**

Чл. 26. /1/ Ликвидаторът е длъжен по възможност да удовлетвори кредиторите на ЧИТАЛИЩЕТО за осъществяване на общественополезна дейност от наличните парични средства, а ако това е невъзможно - чрез осребряване първо на движимото, а след това на недвижимото имущество на ЧИТАЛИЩЕТО.

 /2/ Имущество не може да се прехвърля по какъвто и да е начин на:

 1. учредителите и настоящите и бившите членове;

 2. лицата, били в състава на органите му и служителите му;

 3. ликвидаторите освен дължимото възнаграждение;

 4. съпрузите на лицата по т. 1 - 3;

 5. роднините на лицата по т. 1 - 3 по права линия - без ограничение, по съребрена линия - до четвърта степен, или по сватовство - до втора степен включително;

 6. юридическите лица, в които лицата по т. 1 - 5 са управители или могат да наложат или възпрепятстват вземането на решения.

**Имущество след ликвидацията**

Чл. 27. /1/ Активите на прекратеното читалище, останали след ликвидацията, се разпределят между други читалища по ред, установен с наредба на министъра на културата и министъра на финансите, съгласувана с Националния съвет по читалищно дело, като се има предвид регионалния принцип.
 /2/ Ако имуществото не бъде предоставено по реда на ал. 1, то се предава на община Разог, в която е седалището на прекратеното ЧИТАЛИЩЕ. Общината е длъжна да предоставя имуществото за извършване на възможно най-близка до целите на прекратеното ЧИТАЛИЩЕ общественополезна дейност.

**ТОЗИ УСТАВ Е ПРИЕТ ОТ ОТ ОБЩОТО СЪБРАНИЕ НА НАРОДНО ЧИТАЛИЩЕ “ РАЗВИТИЕ”, СЪСТОЯЛО СЕ НА 26.12.2021 ГОДИНА В ГРАД РАЗЛОГ.**